open-index/open-wikipedia-markdown huggingface dataset:
Appelsiinimehu

**Appelsiinimehu** on tuoreista appelsiineista puristamalla tehty mehu, jota juodaan eri puolilla maailmaa. Monissa länsimaissa mehu kuuluu aamiaiseen. Suomessa myytävä appelsiinimehu on usein valmistettu pakastetusta mehutiivisteestä, johon on lisätty alkuperäistä mehua vastaava määrä vettä. Maailman suurimmat appelsiinimehun tuottajat ovat Yhdysvallat ja Brasilia.

Appelsiinimehun raaka-aineena käytetään pienempiä appelsiineja, joiden sato on ajoittain ollut heikko kasvitautien vuoksi. Siksi mehuista on ollut pulaa. Satoon vaikuttaa esimerkiksi kellastumistauti, myös HLB-taudiksi (huanglongbing) kutsuttu bakteeritauti. Sen aiheuttaa *Candidatus liberibacter -niminen bakteeri*, jota levittää *diaphorina citri* -hyönteinen. Myös kuivuudella on ollut vaikutusta satoihin. Saatavuudella on ollut vaikutusta mehun hintaan, joka on  vuoden 2022 lopun jälkeen puolessatoista vuodessa yli kaksinkertaistunut. Appelsiinin korvaajaksi onkin ennakoitu mandariinia, joka kestää säiden vaihtelua paremmin.

100 g eli noin 1 dl appelsiinimehua sisältää 10 g hiilihydraatteja ja 187 kJ (45 kcal) energiaa. C-vitamiinia on 36 mg. Eräät valmistajat lisäävät C-vitamiinia niin, että sitä on yhteensä 60 mg per 100 g. C-vitamiini suojaa tuotetta hapettumiselta.

Appelsiinimehulla on yhteisvaikutuksia eräiden lääkeaineiden kanssa, sillä se voi vähentää merkittävästi feksofenadiinin ja seliprololin vaikutusta estämällä suoliston kuljetusproteiinien (OATP, *organic anion-transporting polypeptide*) toimintaa. Appelsiinimehu vähentää merkittävästi myös korkean verenpaineen hoidossa käytettävän aliskireenin pitoisuuksia veriplasmassa.

Appelsiinimehua käytetään drinkeissä muun muassa kuohuviinin kanssa. Appelsiinimehua käytetään myös kakkuihin ja kiisseleihin.

## Lähteet

## Aiheesta muualla

* Annikka Kalliokoski: Ruoka ja juoma voivat muuttaa lääkkeiden vaikutuksia, Suomen Lääkärilehti 5/2013 vsk 68  (pdf)
Monique Seka

**Monique Seka** on Norsunluurannikolta kotoisin oleva laulaja. Hänen musiikkinsa usein kutsutaan *afro-zoukiksi*, joka on eräs zouk-musiikin tyyppi.

## Ura
Monique Seka tulee musiikillisesta suvusta - hänen isänsä on kotimaassaan tunnettu muusikko Okoi Seka Athanase ja hänen isotätiensä muodostama yhtye Les sœurs Comoé oli norsunluurannikkolaisen musiikkipiirien pioneereja ennen valtion itsenäistymistä. Seka aloitti uransa 1982 setänsä Jhoe Morganin yhtyeessä The Maya Melodye Band. Esiinnyttyään joitakin vuosia maansa television orkesterissa, Seka aloitti soolouransa 1985 julkaisemalla rakkauslauluista koostuvan albumin *[[Tontie affou]]*. Toinen albumi, zoukia ja afrikkalaisia rytmejä sekoittanut *[[Missounwa]]* (1989) sai *Grand Prix de la Musique Afro-Caribienne* -palkinnon. Seka meni naimisiin impresarionsa Dominique Richardin kanssa. Heillä on kolme lasta. 
Oltuaan pois parrasvaloista kuutisen vuotta hän julkaisi kolmannen levynsä *[[Okaman]]* 1995 ja sai kansainvälistäkin huomiota. Albumin nimikappale myi yli miljoona kappaletta. Tämän jälkeen ilmestyivät muutaman vuoden sisällä *[[Adeba]]* (1997) ja *[[Yélélé]]* (1999). Seka vieraili kongolaisen rap-ryhmän Bisso na bisson vuonna 1999 ilmestyneellä albumilla *[[Racines]]*.

## Albumit
**[[Tontie affou]]* &nbsp;(1985)
**[[Missounwa]]* &nbsp;(1989)
**[[Okaman]]* &nbsp;(1995)
**[[Adeba]]* &nbsp;(1997)
**[[Yélélé]]* &nbsp;(1999)
**Anthologie* &nbsp;(2000)
**Best of* &nbsp;(2003)

## Lähteet
*artistdirect.com  
*africahit.com  

### Viitteet
Arsi Piispanen

**Arsi Piispanen** (s. 23. heinäkuuta 1985 Jyväskylä) on suomalainen jääkiekkoilija. Piispanen edustaa Allsvenskan-joukkue IK Oskarshamnia.

Piispanen on jyväskyläläisen kiekkokoulun kasvatti. Hän muutti kuitenkin 13-vuotiaana Helsinkiin perheensä mukana ja siirtyi Jokereihin pelaamaan. Jokereissa hän nousi A-junioreihin jo 15-vuotiaana ja ensimmäisen kerran pelasi SM-liigassa kaudella 2003–2004.

Piispanen palasi takaisin JYPiin keväällä 2004 ja onnistui nousemaan vakituisesti edustusjoukkueen pelaavaan kokoonpanoon seuraavalla kaudella. JYPissä Piispanen pelasi kolme kautta. Huhtikuussa 2007 hän teki kolmen vuoden sopimuksen Tapparan kanssa. Syksyllä 2008 hän siirtyi Pelicansiin. Kaudet 2010–2013 Piispanen edusti Hämeenlinnan Pallokerhoa.

Piispanen on NHL-seura Columbus Blue Jacketsin varaus vuodelta .

## Maajoukkue

Piispanen edusti Suomea alle 20-vuotiaiden MM-kisoissa vuosina 2004 ja 2005. Keväällä 2006 Piispanen valittiin maajoukkueen ensimmäiselle leiritykselle , mutta putosi sieltä ensimmäisten joukossa .

## Muuta
Piispasen pikkuveljet Markus ja Petrus pelaavat myös jääkiekkoa. Markus pelaa II divisioonassa Lapuan Virkiässä ja Petrus jo kertaalleen uransa lopetettuaan III divisioonassa PiTassa. He ovat kaksosia.

Tammikuussa 2011 Piispanen loukkaantui SM-liigapelissä ja häneltä poistettiin perna.

## Tilastot

## Lähteet
*
*

### Viitteet
Misty Mountain Hop

**Misty Mountain Hop** on rockyhtye Led Zeppelinin kappale. Se julkaistiin vuonna 1971 yhtyeen neljännellä albumilla, josta yleisemmin käytetään nimeä *[[Led Zeppelin IV]]*. Kappale on julkaistu myös *[[Black Dog]]* -singlen B-puolella. Kappaleen aloittaa John Paul Jonesin sähköpianolla soitettu riffi, johon sähkökitara tulee mukaan.

”Misty Mountain Hop” soi usein *[[Late Night with Conan O’Brien]]* -talk show’n alussa The Max Weinberg Sevenin tulkitsemana.

## Lähteet
Sulkavan Linnavuori

**Sulkavan Linnavuori** (myös **Pisamalahden Linnavuori**) on Sulkavan kunnassa sijaitseva muinainen linnavuori. Se sijaitsee Saimaan Enonveden Pisamalahdessa, vastapäätä Partalansaarta. Kunnan keskustasta on matkaa vuorelle noin viisi kilometriä.

Mäki on kolmelta suunnalta erittäin jyrkkäreunainen, ja sen itäpuolisella, hieman loivemmalla reunalla on vallin jäännöksiä. Muuri on noin 120 metriä pitkä, ja sen kivinen perustus on erittäin jykevä: se on tehty suurista kivistä ja edelleen paikoin lähes kolme metriä korkea. Vuoren huippu on nykyisin noin 55 metriä järvenpinnan yläpuolella. Järvenpinnan alapuolella sekä vuoren seinämillä on useita onkaloita.

Linnavuoren laelle muurin taakse jää noin 100×120 metrin alue, jossa on aikoinaan ollut muun muassa ainakin 14 heittokivikasaa. Linnavuoren juurella on kaksi luolamaista onkaloa.

Vanhin toistaiseksi löytynyt kirjallinen maininta linnavuoresta on vuodelta 1561. Silloisessa veroluettelossa sen mainitaan kuuluvan Säämingin pitäjän Iitlahden kymmenyksen talonpojille Hannu ja Heikki Kontiaiselle.

Linnoitus on oletettavasti rakennettu rautakaudella tai keskiajalla. Olettamukseen kuuluu myös, että linnasta länteen sijaitseva Vartioniemi kuuluisi samalle ajalle. Erään hypoteesin mukaan linna olisi rakennettu läntistä uhkaa eli hämäläisiä vastaan. 

Linnavuori ja sitä ympäröivä maisema ovat Sulkavan merkittävimpiä matkailunähtävyyksiä. Sulkavan Suursoutujen kilpailureitti kulkee aivan linnavuoren editse. Televisio-ohjelmassa *[[Yllytyshullut]]* järjestettiin haaste sukeltaa yhteen vuoren juurella olevista Pisamalahden linnavuoren luolista, jonka sisäänkäynti on vedenpinnan alapuolella.

## Kuvia

Tiedosto:Sulkava Linnavuori at the lake Saimaa Finland 20190930 142313.jpg|Sulkavan Linnavuori
Tiedosto:Sulkavan linnavuori 2007.jpg|Näkymä Sulkavan linnavuorelta Hakovirran suuntaan
Tiedosto:Sulkavan Linnavuoren vallikiveystä.jpg|Sulkavan Linnavuoren vallikiveystä kuvattuna vuonna 1990
Tiedosto:Linnavuori muuri.jpg|Vesirajan vastaisella laidalla
Tiedosto:Linnavuori.jpg|Kuva Linnavuoren huipulta


## Lähteet

## Aiheesta muualla

*Valokuvia muureista ja linnavuoresta 
*
*Pisamalahden linnavuori RajupusuWiki.
* 
* 1000-vuotinen linnoitus, Suomen Kuvalehti, 15.11.1930, nro 46, s. 34, Kansalliskirjaston digitaaliset aineistot
* Vanhan linnan salaisuudet, Hakkapeliitta, 30.1.1934, nro 5, s. 27, Kansalliskirjaston digitaaliset aineistot
Communication Breakdown

**Communication Breakdown** on englantilaisen rockyhtye Led Zeppelinin kuuluisimpia kappaleita. Se julkaistiin vuonna 1969 yhtyeen debyyttialbumilta *[[Led Zeppelin (albumi)|Led Zeppelin]]*. "Communication Breakdown" on ensimmäisiä kappaleita, jonka kitaristi Jimmy Page ja laulaja Robert Plant työstivät yhdessä.

Kappale alkaa Pagen räjähdysmäisellä kitarariffillä ja on hyvin nopeatahtinen. Poikkeuksellisesti Page laulaa taustoja. Kitarariffiin on otettu vaikutteita Eddie Cochranin kappaleesta "Nervous Breakdown". 

Communication Breakdown oli "Heartbreaker"-kappaleen lisäksi  vakionumeroita  yhtyeen esiintymisissä ja se soitettiin yleensä "encorena". Kappaleesta julkaistiin single Yhdysvalloissa, mutta se ei päässyt listoille.

Brittiläinen heavy metal -yhtye Iron Maiden on versioinut kappaleen. Versio julkaistiin  yhtyeen singlen  "Bring Your Daughter to the Slaughter" B-puolena. Myöhemmin kappale julkaistiin myös yhtyeen kokoelmalla *Eddie's Archive* vuonna 2002. The Flaming Lips yhtye versioi myös kappaleen ja julkaisi sen kokoelmallaan *Finally the Punk Rockers Are Taking Acid* vuonna 2002.

## Lähteet

## Aiheesta muualla
*Kappaleen sanat
Black Dog

**Black Dog** on rockyhtye Led Zeppelinin kuuluisimpia kappaleita. Se julkaistiin vuonna 1971 yhtyeen neljännellä albumilla, josta yleisimmin käytetään nimeä *[[Led Zeppelin IV]]*.

## Kappaleen synty

Kappale syntyi, kun yhtye oli äänittämässä *Led Zeppelin IV* -levyä Englannissa Headley Grange -studiossa. Nimen innoittaja oli studiossa vaelteleva nimetön musta koira. Jones on myös todennut kappaleen teosta, että halusi tehdä kappaleen, jota ei voisi tanssia perinteisessä mielessä.  Kappaleen nimellä ei ole yhteyttä sanoitukseen, jossa kerrotaan epätoivoisesta rakkaudenkaipuusta naista kohtaan ja siitä seuraavasta onnellisuudesta. Kappaleen äänityksissä Robert Plantin laulu saatiin äänitettyä kahdella keralla. Hän on myös sanonut sen olevan yksi muistettavimmista laulukerroistaan.  

Yhtyeen basisti John Paul Jones keksi kappaleen kitarariffin kuunnellessaan kuuluisan bluesmuusikko Muddy Watersin *Electric Mud* -nimistä albumia. 

Kappaleesta soitettiin uudistettu versio vuoden 1995 kiertueella.

## Kappaleet
**A-puoli**
#
**B-puoli**
#

*Venezuelan painoksessa ”Misty Mountain Hopin” tilalla: 

## Vastaanotto
”Black Dogin” singlejulkaisu menestyi monissa maissa, esimerkiksi Sveitsissä se nousi listan sijalle 6. Se menestyi myös Yhdysvalloissa sijoittuen Billboardin listalla 15. sijalle ja 9. sijalle Australian listalla.

Yhdysvaltalainen Rolling Stone -musiikkilehti nimesi kappaleen The 500 Greatest Songs of All Time -listallaan kappaleen sijalle 294.

## Coverit
Muun muassa John Farnham ja Tony Levin ovat tehneet omat versionsa kappaleesta.

## Lähteet
*Kappaleet, kestot, tuottaja: Led Zeppelin - Black Dog (Song)

### Viitteet
Sadeaika

**Sadeaika** voi tarkoittaa ainakin seuraavia:

* sadekausi, trooppisen ja subtrooppisen alueen vuodenaika, jolloin sataa eniten
* *[[Sadeaika (elokuva)|Sadeaika]]* (engl. *Rain*), yhdysvaltalainen draamaelokuva vuodelta 1932
* *[[Sadeaika (vuoden 1981 elokuva)|Sadeaika]]*, Sakari Rimmisen ohjaama suomalainen lyhytelokuva vuodelta 1981.
Kaktovik

**Kaktovik** on kaupunki Pohjois-Alaskassa. Se sijaitsee Barterinsaaren pohjoisrannalla Okpilak- ja Jagojokien välissä Beaufortinmeren rannalla.

Vuoden  väestönlaskennassa kaupungin asukasluku oli 293. Asukkaista 75,43&nbsp;prosenttia kuului etnisesti Amerikan alkuperäiskansoihin, pääasiassa edustaen inupiatti-eskimoita.

Kaktovik on ainoa kaupunki, joka sijaitsee Arctic National Wildlife Refuge -luonnonsuojelualueella.

## Historiaa
Barterinsaari oli tärkeä valaanpyytäjien tukikohta 1890-luvulla ja 1900-luvun alussa, mutta pysyvää asutusta saarelle tuli vasta vuonna 1923. 1900-luvun alussa alueelle yritettiin istuttaa poroja siinä onnistumatta.

Kaktovikia kehitettiin 1950-luvulla, kun paikalle rakennettiin lentokenttä ja tutka-asema osana Distant Early Warning Linea Neuvostoliiton hyökkäyksen varalta. Vuonna 1968 läheisestä Prudhoe Baysta löydettiin Pohjois-Amerikan kaikkien aikojen suurin öljyesiintymä. Kentällä työskentelee usea tuhat henkeä. Sen tuotanto alkoi 1970-luvun lopulla Trans-Alaska Pipeline Systemin valmistuttua. Kaupunkioikeudet kylä sai vuonna 1971.

## Lähteet

## Aiheesta muualla
* http://www.uark.edu/misc/jcdixon/Historic_Whaling/Villages/Kaktovik.htm 
* Kaktovik Google Localissa
Kyle Rossiter

**Kyle Rossiter** (s. 9. kesäkuuta 1980 Edmonton) on kanadalainen aktiiviuransa päättänyt jääkiekkoilija, pelipaikaltaan puolustaja. Rossiter on Florida Panthersin toisen kierroksen varaus .

Rossiter pelasi uransa pääasiallisesti AHL:ssa. NHL-otteluita tilille kertyi kolmen kauden aikana vain yksitoista kappaletta Florida Panthersissa ja Atlanta Trashersissa.

Kaudella 2005–2006 Rossiter ehti pelata KalPassa 35 SM-liiga-ottelua, joissa teki pisteet 1+5 ja sai 187 jäähyminuuttia. Hänen sopimuksensa kuitenkin purettiin yhteisymmärryksessä 24. helmikuuta 2006 ja Rossiter suuntasi kohti Italiaa Asiagon joukkueeseen. Siellä hän sai 9 ottelussa aikaan 0+1 tehopisteet sekä jäähyminuutit 26. Rossiter lopetti aktiiviuransa tähän kauteen ja muutti takaisin Pohjois-Amerikkaan, kotikaupunkiinsa Edmontoniin, jossa aloitti työt kiinteistönvälittäjänä. 

## Lähteet

## Aiheesta muualla
*
Savo Milošević

**Savo Milošević** (, s. 2. syyskuuta 1973 Bijeljina, Bosnia ja Hertsegovina, Jugoslavia) on serbialainen, vuosina 1994–2008 maajoukkueessa pelannut jalkapalloilija, pelipaikaltaan hyökkääjä.

Seuratasolla Milošević pelasi Partizanissa (1992–1995), Aston Villassa (1995–1998), Real Zaragozassa (1998–2000 ja 2002), Parmassa (2000–2001), Espanyolissa (2002–2003), Celta Vigossa (2003–2004), Osasunassa (2004–2007) ja Rubin Kazanissa (2008).

Serbian maajoukkueessa Milošević piti aikanaan hallussaan sekä pelattujen ottelujen (102) että tehtyjen maalien (37) ennätystä. Hän pelasi vuoden 1998 MM-kisoissa ja vuoden 2000 EM-kisoissa tuolloin vielä Jugoslavian liittotasavallan nimellä pelanneessa maajoukkueessa voittaen jälkimmäisessä turnauksessa jaetun maalikuninkuuden Alankomaiden Patrick Kluivertin kanssa molempien tehtyä viisi maalia. Milošević pelasi vielä vuoden 2006 MM-kisoissa.

Savo Miloševićin isä Stevo Milošević sai surmansa kesäkuussa 2011, kun hänen isänsä Savo Milošević vanhempi ampui häntä rintaan omaisuusriidan päätteeksi.

## Lähteet

## Aiheesta muualla
* Henkilökuva ja tilastoja
DMA

**DMA** voi tarkoittaa jotain seuraavista:
* Oikosiirto (), tietotekniikassa muistiosoitusmenetelmä
* Dominican maatunnus
* DMA Design, videopelistudio, nykyisin osa Rockstar North -yhtiötä
* DMA, *Digital Markets Act*, EU:n digimarkkinasäädös.
Moby Dick (kappale)

**Moby Dick** on rockyhtye Led Zeppelinin instrumentaalikappale, joka julkaistiin albumilla *[[Led Zeppelin II]]*. Se alkaa Jimmy Pagen riffillä John Bonhamin tehdessä rumpusooloja kitarariffien välissä. Led Zeppelinin konserteissa rumpusoolo kesti jopa 20 minuuttia, jolloin muut yhtyeen jäsenet pitivät taukoa.

## Kappaleen merkitys

Moby Dick oli ensimmäisiä rock-kappaleita, jossa rumpusoolot ovat pääosassa. John "Bonzo" Bonham on ollut monien aloittavien rumpaleiden esikuvana. Nykyisin paljolti juuri Bonhamin ansiosta rumpusooloilusta on tullut monella tapaa rock-klisee.
Sándor Kocsis

**Sándor Kocsis** (21. syyskuuta 1929 Budapest – 22. heinäkuuta 1979 Barcelona, Espanja) oli unkarilainen jalkapalloilija, pelipaikaltaan hyökkääjä.

Seurajoukkueuransa Kocsis aloitti paikallisseura KTC:ssa. Pian hän siirtyi maansa huippuseuroihin kuuluvaan Ferencvárosi TC:hen ja voitti heti samana vuonna mestaruuden joukkueen riveissä. Vuonna 1950 hän siirtyi Budapest Honvédiin missä pelasi yhdessä Ferenc Puskásin kanssa ja voitti kolmesti Unkarin mestaruuden.  Euroopan-pelireissun aikana Unkarissa tapahtui kansannousu, ja Kocsis jäi ulkomaille. Hän toimi hetken aikaa Young Boys Bernin pelaaja-valmentajana ja siirtyi pian FC Barcelonaan missä seitsemän vuoden aikana voitti kaksi liigamestaruutta sekä UEFA Cupin. Hän pelasi myös Euroopan Cupin finaalissa onnistuen myös maalinteossa, mutta Barca hävisi ottelun portugalilaiselle Benficalle.

Kocsis pelasi Unkarin maajoukkueessa 68 ottelua joissa teki peräti 75 maalia. Hän oli mukana Helsingissä 1952 voittamassa olympiakultaa. Sveitsin MM-kisoissa 1954, joissa Unkari sijoittui hopealle, Kocsis voitti maalikuninkuuden 11 maalillaan, mistä hän sai lempinimen *"Kultainen pää"*. Useat hänen tekemänsä maalit syntyivätkin puskemalla.

Uransa Kocsis lopetti vuonna 1966.

## Lähteet
* Sándor Kocsis Bio, Stats and Results  Olympics at Sports-Reference.com 

### Viitteet

## Aiheesta muualla
Vihan nyrkki

**Vihan nyrkki** () on vuonna 1972 ensi-iltansa saanut hongkongilainen kungfuelokuva. Sen ohjasi Wei Lo, ja pääosissa esiintyvät Bruce Lee, Nora Miao, James Tin Jun sekä Maria Yi.

Elokuva oli aikoinaan kokonaan kielletty Suomessa. Kieltopäätös kumottiin vuonna 2000.

## Juoni
Tapahtumat sijoittuvat 1900-luvun alun Shanghaihin, jossa vallitsee viha japanilaisia miehittäjiä kohtaan. Suuri Kung fu -mestari on kuollut, ja Chen (Lee) tajuaa, ettei kuolema ollutkaan luonnollinen. Mieleen nousee kosto ja siitä alkaa hurja taistelu.

## Näyttelijät

## Palkinnot
### Voitetut
*Golden Horsen elokuvajuhlat
**1972 Paras leikkaus: Chang Yao Chung
**1972 Special Jury palkinto: Bruce Lee

## Aiheesta muualla
*Leffatykin arvostelu
Rafaela Seppälä

**Rafaela Violet Maria Seppälä** (s. 22. syyskuuta 1954 Helsinki) on Sanoman pääomistajia ja Lehtikuvan entinen toimitusjohtaja.

## Ura
Seppälä opiskeli valtio- ja yhteiskuntatieteitä Pariisissa ja valmistui Columbian yliopiston journalistikoulusta New Yorkista vuonna 1976. Ennen siirtymistään Helsinki Median palvelukseen vuonna 1998 Seppälä työskenteli kuvatoimittajana ja toimittajana Agence France-Pressellä, Le Figarossa, UPI:ssa ja Ilta-Sanomissa. Seppälä oli Lehtikuvan toimitusjohtaja 2001–2004. Seppälä on ollut Sanoman hallituksen jäsen vuodesta 2008. Seppälä on toiminut myös hyväntekeväisyystehtävissä, esimerkiksi Sydäntutkimussäätiön ja Lasten ja nuorten säätiön hallituksissa.

## Luottamustehtäviä
* Kiasman Tukisäätiön perustajajäsen ja ensimmäinen puheenjohtaja
* Guggenheim Helsingin Tukisäätiön hallituksen jäsen sekä Guggenheim Helsinkiin -yhdistyksen perustaja ja hallituksen puheenjohtaja 
* Elo-säätiön hallituksen jäsen

## Yksityiselämä
Seppälän vanhemmat olivat suurlähettiläs Richard Rafael Seppälä ja Patricia Seppälä (o.s. Erkko). Hän on Robin Langenskiöldin sisarpuoli ja Aatos Erkon sisarentytär. Seppälä oli naimisissa galleristi Kaj Forsblomin kanssa marraskuuhun 2021 asti, jolloin Helsingin käräjäoikeus vahvisti heidän avioeronsa. Seppälällä on kaksi lasta aiemmasta liitosta. Toinen heistä on elokuvaohjaaja Alex Noyer, jonka isä  on ranskalainen kuvataiteilija Denis Paul Noyer.

## Lähteet

## Aiheesta muualla
* 
* Saarikoski, Sonja: Suomineito aksentilla Ylioppilaslehti. 12.12.2014.
Jorma Kalenius

**Jorma Valdemar Kalenius** (10. marraskuuta 1941 – 5. heinäkuuta 1996) oli suomalainen kitaristi, basisti ja laulaja. Hän aloitti uransa 1950-luvun lopulla Elvis Presleyn innoittamana ja perusti kavereidensa kanssa rockyhtyeen *Jorma Kalenius & His Rock Devils*, joka levytti 23. toukokuuta 1960 EP:n *ROCK*. Yhtyeensä hajottua vuoden 1961 paikkeilla Kalenius vaihtoi kitaran bassoon ja ehti vierailla yhtyeissä kuten Esquires (1962–1966), Johnny Liebkindin Frankies (1966–1969), Pepe & Paradise (1969) ja Lemon (1972–1974), jonka jälkeen Kalenius lopetti soittamisen kokonaan. 

## Jorma Kalenius & His Rock Devilsin kokoonpano
* Jorma Kalenius – Kitara ja laulu
* Reijo Bergström – Kitara
* Rene Östling – Kitara
* Risto Kuutamo – Basso
* Heikki Kuivala – Piano ja hanuri
* Reijo Mantere – Rummut

## ROCK-EP
# "Tuuli ja erämaa"
# "Lempeen jos luottaa"
# "Takaan sen"
# "Mä tahdon rokata"

## Aiheesta muualla
*
Mario Kempes

**Mario Alberto Kempes** (s. 15. heinäkuuta 1954, Belville, Córdoban provinssi, Argentiina) on entinen argentiinalainen jalkapalloilija.

Lempinimellä *El Matador (Matador=Härkätaistelija, kirjaimellisesti tappaja)* tunnettu Kempes oli yksi aikansa parhaista hyökkääjistä. Suuren yleisön tietoisuuteen hän nousi lopullisesti vuonna 1977 siirtyessään Eurooppaan, Valencian riveihin. Valenciassa vietettyjen vuosien aikana hän voitti muun muassa kaksi peräkkäistä Primera Divisiónin maalikuninkuutta.

Parhaiten Kempes muistetaan silti maajoukkuepeleistä, joita hän pelasi vuosina 1973–1982 yhteensä 43 ja joissa hän teki 20 maalia. Hän edusti Argentiinan jalkapallomaajoukkuetta MM-kisoissa kolme kertaa; vuosina 1974, 1978 ja 1982. Vuoden 1978 turnaus päättyi Argentiinan voittoon, ja Kempes voitti kuudella maalillaan turnauksen maalikuninkuuden. Samana vuonna arvostettu lehti *[[El Mundo (Venezuela)|El Mundo]]* valitsi hänet Etelä-Amerikan parhaaksi jalkapalloilijaksi. Kempes on valittu myös FIFA 100 -listalle, johon Pelé valitsi mielestään 125 maailman kaikkien aikojen parasta elävää jalkapalloilijaa.

## Seurat
* 1971–73 Instituto Atlético Central Córdoba
* 1974–76 Rosario Central
* 1977–81 Valencia CF
* 1981–82 River Plate
* 1982–84 Valencia CF
* 1984–86 Hércules CF
* 1986–87 First Wien FC
* 1987–90 VSE Sankt Pölten
* 1990–92 Kremser SC
* 1995 Fernandez Vial
* 1996 Pelita Jaya

## Lähteet

## Aiheesta muualla
Kaltag

**Kaltag** on kaupunki Alaskassa. Se sijaitsee Yukonjoen länsirannalla 120 kilometriä länteen Galenasta, 10 metriä korkealla jyrkänteellä Nulato Hillsin juurella. Kaupunki on länteen Innoko National Wildlife Refuge -luonnonsuojelualueesta.

Vuoden  väestönlaskennassa sen asukasluku oli 230. Näistä etnisesti 84,35% kuului Amerikan alkuperäiskansoihin.

## Historia
Kaltag oli alue, jota ympäröivien kylien athabascoihin kuuluva koyokon-heimo käytti hautausmaanaan. Se sijaitsi vanhan kuljetusreitin varrella. Reitti johti lähteen vuorten halki Unalakleetiin. Athabaskeilla oli vuosittain alueella tilapäisiä leirejä, joita he käyttivät kunnes villiriista vaelsi muualle. 

Venäläiset antoi kylälle nimen Kaltag samannimisen koyokon-intiaanin mukaan.

Vuonna 1839 isorokkoepidemia tappoi suuren osan alueen asukkaista. 

Alaskan ostamisen jälkeen Yukonjoen pohjoisrantaa pitkin vedettiin Yhdysvaltain armeijan lennätinlinja. Kauppa-asema avattiin noin 1880, juuri ennen vuosien 1884–1885 kultaryntäystä. Höyrylaivat operoivat pitkin Yukonjokea kuljettaen tarvikkeita kullankaivajille, huippuvuosi oli 1900, jolloin joella kulki 46 laivaa. Vuonna 1900 tuhkarokko ja ruokapula vähensivät väkilukua kolmanneksella. Kaltagin kylä perustettiin epidemian jälkeen kun kolmen läheisen kylän asukkaat muuttivat alueelle.

1880-luvulla alueella oli pieni kultaryntäys. Vuonna 1906 kullanetsijät muuttivat Fairbanksiin ja Nomeen. Galenan lyijykaivokset alkoivat toimia vuonna 1919. Kaltag oli kaivoksista alajuoksuun ja sen merkitys kaivajien kuljetusreittinä kasvoi. 1940-luvulla kaivostoiminta alkoi ehtyä, samoin Kaltagin merkitys.

Vanha hautausmaa sortui jokeen noin 1937. Lentokenttä ja terveysasema avattiin 1960-luvulla.

Nykyään Kaltagin tärkein tapahtuma on viikon kestävä Stick Dance Festival (keppitanssifestivaali). Kaltagin talous perustuu paljolti metsästykseen ja kalastukseen.

## Lähteet

## Aiheesta muualla
* Kaltag Google Localissa
Schweppes

**Schweppes** on virvoitusjuomatuoteperhe, jota Suomen markkinoille valmistaa Sinebrychoff. 

Schweppes-emoyhtiön perustaja Jacob Schweppe keksi vuonna 1783 uuden tavan tuottaa hiilihappopitoisia kivennäisvesiä. Tonic Water ja Ginger Ale ovat kuuluneet yhtiön tuotteisiin vuodesta 1870. Vuodesta 1951 emoyhtiö on myynyt valmistuslisenssejä ulkomaille.

Schweppes yhdistyi vuonna 1969 brittiläisen Cadburyn kanssa Cadbury Schweppes -yhtiöksi. Toukokuussa 2008 makeisyhtiö erotti virvoitusjuomavalmistuksen Dr Pepper Snapple Group -yhtiöksi ja otti nimekseen jälleen Cadbury.

Schweppes tuli Suomen markkinoille vuonna 1975 Mallasjuoma-yhtiön kautta. Tuotteina alkuvaiheessa olivat appelsiinilimonadi, kolajuoma ja kuusi lähinnä miksereiksi tarkoitettua tuotetta: Indian Tonic Water, Golden Ginger Ale, Soda Water, Grape, Bitter Lemon ja Vichy.

## Juomalaadut

*Tällä hetkellä markkinoilla:*

* Schweppes American Ginger Ale
* Schweppes Bitter Lemon
* Schweppes Citrus Fruits Zero
* Schweppes Green Fusion
* Schweppes Indian Tonic
* Schweppes Lemon Fusion
* Schweppes Russchian
* Schweppes Tropical Fusion

*Aiemmin markkinoilla:*

*Schweppes Tonic Water
*Schweppes Caribbean
*Schweppes Ginger Ale
*Schweppes Red Fusion
*Schweppes Cola

## Lähteet

## Aiheesta muualla

* Virallinen sivusto
László Rajk

**László Rajk** (8. maaliskuuta 1909 – 15. lokakuuta 1949) oli unkarilainen poliitikko ja kommunistijohtaja, joka toimi uransa aikana muun muassa maan ulkoministerinä. Rajk tuomittiin 24. syyskuuta 1949 järjestetyssä näytösoikeudenkäynnissä kuolemaan syytettynä salaliitosta kommunistihallituksen kaatamiseksi Jugoslavian Josip Broz Titon kanssa.

## Elämä ja ura
Rajk oli kenkäkaupan omistajan poika. Hän liittyi nuorena Unkarin kommunistipuolueseen, hänet erotettiin Budapestin yliopistosta poliittisen toimintansa vuoksi. Rajk työskenteli rakennustyöläisenä vuoteen 1936 asti. Hän taisteli kansainvälisessä prikaatissa tasavaltalaisten puolella Espanjan sisällissodassa. Sodan loputtua hän pakeni Ranskaan, jossa hänet vangittiin.

Rajk palasi Unkariin vuonna 1941. Gestapo kidutti ja kuulusteli häntä, mutta tuloksetta. Hän oli vangittuna puna-armeijan tuloon asti vuoteen 1945. Antifasistisen hallituksen kommunistisen  maatalousministerin Imre Nagyn aloittaman maareformin johdosta maanomistajien lukumäärä Unkarissa nousi huomattavasti keväällä 1945. Marraskuun 1945 vaaleissa pienviljelijäpuolue sai 57 prosenttia äänistä, kommunistit saivat vain 17 prosenttia. Neuvostoliiton Unkarin johtajan, marsalkka Vorošilovin määräyksestä pienviljelijäpuolue ei saanut yksin muodostaa hallitusta. Vorošilov perusti hallituskoalition, jossa kommunisteilla olivat tärkeimmät virat. Tärkeään sisäministerin virkaan valittiin Rajk. Rajk perusti salaisen poliisin ÁVOn. Salainen poliisi alkoi vangita pienviljelijäpuolueen ja Kansallisen talonpoikien puolueen jäseniä. Lukuisia kokeneita henkilöitä molemmista puolueista pakeni ulkomaille.

Elokuun vaalit 1947 olivatkin menestys kommunisteille. Vasemmisto sai yli 60 prosenttia äänistä. Rajkista tuli Unkarin ulkoministeri, mutta hänet pidätettiin toukokuussa 1949. Hänet saatiin tunnustamaan olleensa fasisti sekä Gestapon agentti, ja  näytösoikeudenkäynnissä syyskuussa 1949 hän myönsi tehneensä yhteistyötä Jugoslavian Titon kanssa. Rajk teloitettiin lokakuussa 1949. Keväällä 1956 Mátyás Rákosi myönsi Rajkin oikeudenkäynnin ja kuolemantuomion olleen poliittinen, vaikka yrittikin siirtää vastuuta ÁVOn johdolle. Rajkin maineen palauttaminen ja valtion järjestämät uudelleenhautajaiset 6. lokakuuta 1956 muodostuivat opposition mielenosoitukseksi ja Unkarin kansannousun alkutapahtumaksi.

## Yksityiselämä
Rajk oli naimisissa Julianna Földin kanssa ja heidän poikansa, tunnettu arkkitehti László Rajk nuorempi, syntyi tammikuussa 1949.

## Lähteet

## Aiheesta muualla
La Renga

**La Renga** on argentiinalainen rock-yhtye, joka perustettiin vuonna 1988. Yhtyeen ensimmäinen levytys oli vuonna 1991 julkaistu *Esquivando charcos*. Vuonna 2001 julkaistulla livelevyllä *Insoportablemente en Vivo* oli cover Neil Youngin kappaleesta *Hey, Hey, My, My (Into the Black)*. 

## Jäsenet
*Gustavo Nápoli ("Chizzo") 
*Gabriel Iglesias ("Tete")
*Jorge Iglesias ("Tanque")
*Gabriel Sánchez ("Chifflo")
*Manuel Varela ("Manu")

## Diskografia
**Esquivando Charcos* (1991)
**Adónde Me Lleva La Vida* (1994)
**Bailando en una Pata* (live, 1995)
**Despedazao por Mil Partes* (1996)
**La Renga* (1998)
**La Esquina del Infinito* (1999)
**Insoportablemente en Vivo* (2001)
**Documento Único* (2002)
**Detonador de Sueños* (2003)
Citigroup

**Citigroup** on maailman suurimpia rahoitusalalla toimivia yrityksiä.

Yritys oli sijalla 8 liikevaihdon suuruutta vertailevalla Fortune 500 -listalla vuonna 2008. Vastaavalla vuoden 2015 listalla pankkikonserni oli pudonnut sijalle 28 (liikevaihto laskenut 90,646&nbsp;mrd. dollariin). Useisiin talouslukuihin pohjautuvalla, maailman suurimpia julkisesti noteerattuja yrityksiä vertailevalla Forbes Global 2000 -listalla Citigroup sai vuonna 2016 sijan 13. Yrityksen markkina-arvoksi laskettiin 138,1 miljardia USD (toukokuussa 2016). Pankkikonsernin palveluksessa oli 231&nbsp;000 työntekijää (2015).
 
Taseella mitaten (1&nbsp;731,21&nbsp;mrd.&nbsp;USD) pankki luokiteltiin vuonna 2016 (samoin 2015) maailman 13. suurimmaksi julkisesti noteeratuksi pankiksi. Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä merkittävimmistä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).

## Historiaa
Yrityksen historia alkaa vuodesta 1812, jolloin City Bank of New York (nykyään Citibank) perustettiin.

Pankki ajautui vaikeuksiin finanssikriisin aikana syksyllä 2008. Yhdysvaltain valtio antoi sille 25 miljardia dollaria lokakuussa 2008. Pankki erotti 75&nbsp;000 työntekijäänsä. Valtio lunasti marraskuussa 20 miljardilla lisää pankin osakkeita sen vakavaraisuuden tukemiseksi.

## Lähteet

## Aiheesta muualla

* Citigroupin verkkosivut 
* Citibankin suomalaiset verkkosivut
Kasaan

**Kasaan** on kaupunki Alaskassa Prince of Walesin saarella.

Vuoden  väestönlaskennassa sen asukasluku oli 39. Näistä 51,28 % oli etnisesti valkoisia ("white") ja 38,46 % Amerikan alkuperäiskansoihin kuuluvia.

## Lähteet

## Aiheesta muualla

* Kasaan Google Localissa
Bixente Lizarazu

**Bixente Lizarazu** (s. 9. joulukuuta 1969 Saint-Jean-de-Luz, Ranska) on ranskalainen jalkapalloilija, joka kuuluu Ranskan baskivähemmistöön. Hänen pelipaikkansa oli puolustaja.

Lizarazu oli 1990-luvulla Euroopan tunnetuimpia ja arvostetuimpia puolustajia. Pienestä koostaan huolimatta hän kuului Ranskan maajoukkueen vakiokokoonpanoon ja pelasikin maajoukkuessa 97 ottelua, joissa hän teki kaksi maalia, kunnes vetäytyi maajoukkuetehtävistä elokuussa 2004. Maajoukkueurallaan hän voitti maailmanmestaruuden 1998, Euroopan-mestaruuden 2000 ja Maanosaliittojen Cupin kahdesti.

Lizarazu on menestynyt myös seurajoukkueissa. Ensimmäinen huipputason seura hänen urallaan oli Bordeaux, jonka riveissä hän pelasi muun muassa UEFA Cupin finaalissa vuonna 1996. Bordeaux'sta Lizarazu siirtyi baskiseura Athletic Bilbaoon, jossa hän oli ensimmäinen muualta kuin Espanjasta kotoisin oleva pelaaja. Seuraava seura oli Bayern München, jossa hän voitti vuosina 1997&ndash;2001 kaksi Bundesliigan mestaruutta, neljästi Saksan cupin, neljästi Saksan supercupin, Mestarien liigan ja seurajoukkueiden maailmanmestaruuden. Seitsemän Münchenissä vietetyn vuoden jälkeen Lizarazu siirtyi kotimaahansa, Marseille'hin kaudeksi 2004, mutta ei sopeutunut riittävästi joukkueeseen ja ympäristöön, joten hän palasi takaisin Baijeriin vain kuuden kuukauden jälkeen. Lizarazun perinteinen pelinumero 3 oli tällä välin annettu Lúciolle, joten hän valitsi syntymävuoteensa viittaavan numeron 69.

Lizarazu on nähnyt myös menestyksen varjopuolet. Hän on joutunut terroristijärjestö ETA:n hyökkäyksien kohteeksi ja saanut siltä jopa tappouhkauksia.

Ranskan Baskimaassa on Bixente Lizarazun mukaan nimetty stadion.

## Lähteet
Nikiaan rauha

**Nikiaan rauha** oli Ateenan ja Spartan vuonna 421 eaa. solmima rauhansopimus. Se lopetti peloponnesolaissodan ensimmäisen osan, jota oli kestänyt kymmenen vuotta. 

Rauhan taustana oli se, että Sparta oli hävinnyt Pyloksen ja Sfakterian taistelut vuonna 425 eaa. Samalla oli ateenalaisten sotavangiksi jäänyt 120 spartalaista. Tämän jälkeen Sparta ei enää ollut uskaltanut hyökätä Ateenaan, koska se pelkäsi että ateenalaiset tappaisivat kostoksi sotavankinsa. Sparta valtasi kuitenkin Amfipoliin vuonna 424 eaa. Samana vuonna Ateena kärsi tappion Delionin taistelussa Boiotiassa. Vuonna 422 eaa. Brasidaan johtamat spartalaiset kukistivat ateenalaiset Amfipoliin taistelussa. Tämän jälkeen kummatkin olivat valmiita rauhaan. 

Neuvottelut käytiin Spartan kuninkaan Pleistoanaksin ja ateenalaisen Nikiaan johdolla. He päättivät, että palattaisiin sotaa edeltäneeseen tilaan. Ateena palauttaisi Spartalle valtaamansa Pyloksen ja Sfakterian. Ateena saisi kuitenkin pitää Nisaian ja luopuisi Plataiaista. Sparta vuorostaan luopuisi Amfipoliista. Ateena luovuttaisi myös ottamansa spartalaiset sotavangit. 

Spartan liittolaiset Boiotia, Korintti, Elis ja Megara eivät kuitenkaan halunneet hyväksyä sopimusta. Lopulta sota jatkui, koska kumpikaan osapuoli ei ollut tyytyväinen ehtoihin.
Jeb Bush

**John Ellis ”Jeb” Bush** (s. 11. helmikuuta 1953) on Floridan entinen republikaaninen kuvernööri. Jeb Bush on presidentti George H. W. Bushin poika ja presidentti George W. Bushin veli.

## Elämäkerta

Jeb Bush syntyi Texasin Midlandissa, mutta muutti perheensä mukana kuusivuotiaana Houstoniin. Hän kävi sisäoppilaitoksen Massachusettsissa veljensä tavoin. Seitsemäntoistavuotiaana hän lähti Leóniin Meksikoon opettamaan englannin kieltä. Yliopistollisen tutkintonsa hän suoritti University of Texas at Austinissa pääaineenaan Latinalaisen Amerikan tutkimus. Valmistumisensa jälkeen hän meni töihin Texas Commerce Bankin kansainväliselle osastolle. Sieltä hän siirtyi 1977 Venezuelan pääkaupunkiin Caracasiin harjoittamaan pankkiiritoimintaa. 

Bush palasi Yhdysvaltoihin, sillä hän halusi työskennellä isänsä tukijoukoissa tämän valitsemiseksi republikaanisen puolueen presidenttiehdokkaaksi. Ronald Reagan voitti, ja George H.W. Bushista tuli kahdeksaksi vuodeksi varapresidentti. Reaganin kausien jälkeen George H.W. Bush oli yhden kauden Yhdysvaltain presidenttinä vuosina 1989–1993 ennen Bill Clintonia. Jeb Bush puolestaan siirtyi Miamiin Floridaan, jossa teki menestyvää tietokonebisnestä kuubalaisen emigrantin Armando Codinan kanssa.

Floridan kuvernööriksi Bush pyrki ensimmäisen kerran vuonna 1994, mutta hävisi vaalin demokraattien ehdokkaalle, saaden 49 prosenttia äänistä. Vuonna 1998 hän onnistui voittamaan vaalit ja hänet valittiin uudelleen vuonna 2002. Hänen vaikutusvaltansa ja suosionsa etenkin amerikankuubalaisten keskuudessa myös auttoi hänen veljeään George W. Bushia tämän voittaessa kiistellyt vuoden 2000 presidentinvaalit sekä Floridan osalta selkeässä voitossa vuoden 2004 vaaleissa.

Bush oli Yhdysvaltain vuoden 2016 presidentinvaaleissa republikaanien esivaaleissa ehdokkaana, mutta luopui helmikuussa 2016 kisasta kolmannen esivaalin jälkeen.

Jeb Bush ja Columba Garnica Gallo menivät naimisiin 23. helmikuuta 1974 ja parilla on kolme aikuista lasta, joista George P. Bush on myös aloittelemassa poliittista uraansa Texasin osavaltion tehtävissä.  

## Lähteet

## Aiheesta muualla
Martín Demichelis

**Martín Gastón Demichelis** (s. 20. joulukuuta 1980 Justiniano Posse, Córdoba) on argentiinalainen entinen jalkapalloilija ja nykyinen jalkapallovalmentaja. Hän oli pelipaikaltaan keskuspuolustaja. Helmikuusta 2026 lähtien hän on toiminut RCD Mallorcan päävalmentajana.

## Ura pelaajana

### Seurajoukkueura
Demichelis voitti River Platessa Argentiinan Primera Divisiónin Apertura- ja Clausura-mestaruudet kaudella 1999–2000 sekä Clausura-mestaruuden kaudella 2001–2002. Hän siirtyi Bayern Müncheniin vuonna 2003, ja oli kautta aikojen ensimmäinen Bayern Müncheniä edustanut argentiinalainen. Hän pelasi Bayernissa kahdeksan kauden aikana 174 Bundesliiga-ottelua. Hän voitti Saksan-mestaruuden 2005, 2006, 2008 ja 2010, Saksan cupin 2005, 2006, 2008 ja 2010, Saksan liigacupin 2004 ja 2007 sekä DFL-Supercupin 2010. Mestarien liigassa hän oli toinen 2010.

Demichelis siirtyi Málagaan tammikuussa 2011. Hän pelasi seurassa 84 Primera Divisiónin ottelua. Heinäkuussa 2013 hän siirtyi vapaalla siirrolla Atlético Madridiin, jossa ei kuitenkaan pelannut otteluakaan. Hän siirtyi viiden miljoonan euron siirtosummalla Manchester Cityyn elokuussa 2013. Hän voitti Valioliigan mestaruuden 2014 sekä Englannin liigacupin 2014 ja 2016. Demichelisin sopimusta ei jatkettu kauden 2015–2016 jälkeen ja hän jätti Manchester Cityn kesäkuussa 2016. 

Elokuussa 2016 Demichelis solmi yksivuotisen sopimuksen espanjalaisseura Espanyolin kanssa. Kaudella 2016–2017 hän ehti pelata Espanyolissa kaksi ottelua.

Tammikuussa 2017 Demichelis purki sopimuksensa Espanyolin kanssa ja palasi vanhaan seuraansa Málagaan. Toukokuussa 2017 Demichelis ilmoitti lopettavansa pelaajauransa.

### Maajoukkueura
Demichelis pelasi ensimmäisen A-maaottelunsa Argentiinan joukkueessa 2005. Hän pelasi MM-kilpailuissa viisi ottelua Etelä-Afrikassa 2010 ja kolme ottelua, myös tappioon päättyneen loppuottelun, Brasiliassa 2014. Hän kuului Argentiinan hopeajoukkueeseen myös Copa Américassa 2015.

## Ura valmentajana
Demichelisin valmennusura alkoi heti hänen pelaajauransa päättymisen jälkeen kesällä 2017 Málagan apuvalmentajana. Kesällä 2019 hän aloitti valmentajana Bayern Münchenin junioreissa ja huhtikuussa 2021 hän nousi Bayernin reservijoukkueen päävalmentajaksi.

Marraskuussa 2022 argentiinalaisseura River Plate ilmoitti palkanneensa Demichelisin uudeksi päävalmentajakseen. Vuonna 2023 River Plate voitti Demichelisin johdolla Argentiinan pääsarjamestaruuden sekä Argentiinan supercupin. Demichelis jätti tehtävänsä River Platen päävalmentajana heinäkuun 2024 lopussa.

Demichelis aloitti elokuussa 2024 meksikolaisseura Monterreyn päävalmentajana. Monterreyn seurajohto antoi hänelle potkut toukokuussa 2025.

Helmikuussa 2026 Demichelis nimitettiin espanjalaisseura Mallorcan päävalmentajaksi.

## Lähteet
Ginga eiyū densetsu

**Ginga eiyū densetsu** (銀河英雄伝説) on japanilainen science fiction -anime. Se perustuu Yoshiki Tanakan 1980- ja 1990-luvuilla kirjoittamaan romaanisarjaan. Romaaneista on myös tehty sarjakuva. Tyyliltään sarja on eeppinen avaruusooppera.

Sarjan tapahtumat sijoittuvat 35. vuosisadalle, jossa Galaktinen imperiumi ja Vapaiden planeettojen allianssi taistelevat Linnunradan herruudesta. Tarina kertoo etupäässä kahdesta nerokkaasta amiraalista, imperiumin Reinhard von Lohengrammista ja alianssin Yang Wen-listä. 

Sarjaa tehtiin aluksi 110 25-minuuttista osaa. Niitä julkaistiin vuosina 1988–1997. Osat julkaistiin aluksi suoraan videolle, vaikka ne näytettiinkin myöhemmin televisiossa. Tämän jälkeen on myös tehty kolme elokuvaa ja kaksikautinen spinoff-sarja.
Fernando Ribeiro

**Fernando Ribeiro** (s. 26. elokuuta 1974, Lissabon, Portugali) on portugalilainen runoilija ja muusikko, joka tunnetaan parhaiten metal -yhtye Moonspellin laulajana. Ribeiro opiskeli filosofiaa neljä vuotta Lissabonin yliopistossa. Ribeiro on laulanut vuodesta 1989 lähtien Moonspellissä, joka julkaisi ensimmäisen täysimittaisen albuminsa *Wolfheartin* vuonna 1995. Ribeiro kirjoittaa kaikki Moonspellin sanoitukset. Hän on myös julkaissut kolme runokirjaa, *Como Escavar um Abismo* (2001), *As Feridas Essenciais* (2004) ja *Diálogo de Vultos* (2007).

Ribeiron puoliso on portugalilainen laulaja Sónia Tavares (s. 1977). Heillä on yhteinen lapsi

## Lähteet

## Aiheesta muualla
Linnut (elokuva)

**Linnut** (*The Birds*) on Alfred Hitchcockin ohjaama yhdysvaltalainen kauhutrillerielokuva vuodelta 1963. Se perustuu Daphne du Maurierin samannimiseen novelliin. 

Hitchcock esiintyy elokuvan alussa kävelemällä kahden koiran kanssa ulos eläinkaupasta.

Elokuvassa ei ole lainkaan lisättyä taustamusiikkia. 

## Juoni

Seurapiirikaunotar Melanie Daniels San Franciscosta saapuu vierailulle Bodega Bayn rannikkokaupunkiin yllättääkseen lakimies Mitchell "Mitch" Brennerin, johon oli tutustunut samana päivänä. Daniels myös lahjoittaa Brennerin pikkusiskolle rakkauspapukaijoja. Yhtäkkiä seudun linnut alkavat parveilla ja hyökkäillä ihmisten kimppuun.

## Henkilöt

## Kirjallisuutta
* 
* 
* 

## Aiheesta muualla
* 
* Classic Movies: The Birds (1963).  
* Script of ''The Birds'' including original draft ending, which was never filmed. 
* Introducing 'Tippi' Hedren – Tippi Hedren and Alfred Hitchcock photo galleries.  
* Essay: The Birds are the manifestation of the mother's rage against rivals for her son's affection.  
* 2005 interview with Tippi Hedren about filming The Birds and how she was treated.  
* Hitchcockin Linnut-elokuvan taustalla ollut mysteeri ratkesi.  *Helsingin Sanomat* 29.12.2011.
Lipas

**Lipas** on ampuma-aseen ammusten piippuun syöttämiseen, säilyttämiseen ja kuljettamiseen käytettävä, irrotettavissa sekä vaihdettavissa oleva osa. Lippaiden kapasiteetti vaihtelee muutamasta ammuksesta yli sataan, tavallisesti 6–30. Lippaan osat ovat runko, jousi, syöttösilta, lippaan huulet ja lippaan pohja.

Lippaita on kahta päätyyppiä: 
**tankolipas*, jossa patruunat ovat päällekkäin.

Tankolippaitten tavallisimmat tyypit ovat yksirivinen lipas, jossa patruunat ovat päällekkäin yhdessä rivissä ja kaksirivinen lipas, jossa patruunat ovat limittäin kahdessa rivissä.

**rumpulipas*, johon patruunat sijoitetaan spiraalimaisesti.
***lautaslipas*, vaakatasossa käytettävä rumpulippaan muunnos, jossa patruunat ovat säteittäisesti joko yhdessä tai useammassa kerroksessa.

Yhtä asetta kohti voi olla useampia *vaihtolippaita*. Jos lipas ei ole irrotettavissa aseesta ja vaihdettavissa välittömästi toiseen, kutsutaan syöttölaitetta *makasiiniksi* tai *kiintomakasiiniksi*.

## Muut syöttölaitteet
* Patruunavyö, lyh. *vyö*
* Kiintomakasiini
* Putkimakasiini
* Rulla (ja sen täyttämiseen käytettävä pikalataaja)

## Muut säilytyslaitteet
* Patruunaside (metallinen patruunapidike, joka työnnetään patruunoineen aseen kiinteään makasiiniin)
* Patruunakampa (metallinen patruunapidike, josta patruunat painetaan aseen lippaaseen tai kiintomakasiiniin)
* Patruunavyö
* Banderolli (mustaruutiaseiden esivalmistettuja latauksia, aik. yleensä 12 kpl, [musketöörin "12 apostolia"])

## Kuvia

Tiedosto:Machine gun DP MON.jpg|Lautaslippaalla varustettu Degtjarjov DP-27 -pikakivääri.
Tiedosto:Suomi M31 Mikkeli (cropped).JPG|Rumpulipas Suomi-konepistoolissa.
Tiedosto:US Navy 110406-N-ZS026-156 Logistics Specialist 2nd Class Jermaine Jackson reloads a 9mm pistol while behind cover during a small arms practical we.jpg|Beretta-pistoolin lataaminen tankolippaalla


## Aiheesta muualla
Monkey Island 2: LeChuck’s Revenge

**Monkey Island 2: LeChuck’s Revenge** (usein lyhyesti *Monkey Island 2* tai *MI2*) on LucasArtsin vuonna  julkaisema seikkailupeli. Peli on *[[Monkey Island]]* -sarjan toinen osa. Se kirjoitettiin SCUMM-komentosarjakielellä.

*Monkey Island 2* tehtiin pian *[[The Secret of Monkey Island]]in* jälkeen. Pelit käytti samoja tekniikoita, lukuun ottamatta taustakuvituksia, jotka olivat digitoituja öljymaalauksia. Pelissä oli myös helpotettu vaikeustaso, joka oli suunnattu seikkailupelejä ennen kokeilemattomille pelaajille.

## Juoni

*Monkey Island 2* alkaa jokin aika *The Secret of Monkey Islandin* jälkeen, jonka sankari Guybrush Threepwood on rikastunut, mutta tylsistynyt, ja päättänyt hakea uusia seikkailuja, asettaen tavoitteekseen mystisen aarteen Big Whoopin löytämisen. Aluksi hän on kuitenkin jumissa merirosvosaarella, jonka on väkivaltaisin keinoin ottanut kauppasaartoon edellisessä osassa tuhotun merirosvo LeChuckin apuri Largo LaGrande.

Guybrush luo voodoo-nuken, jonka avulla onnistuu karkottamaan Largon. Yhteenoton aikana Largo saa haltuunsa Guybrushin muistona säästämän LeChuckin parran, jonka avulla palauttaa hänet eloon zombina.

Guybrush saa johtolangan Big Whoopista, jonka mukaan aarteen hautaajat piirsivät kartan ja jakoivat sen neljään osaan. Guybrush hakee kartan osat, mutta LeChuck ennakoi tämän ja virittää Guybrushille ansan. Nopeiden juonenkäänteiden jälkeen Guybrush saa Big Whoopin haltuunsa ja joutuu taistelemaan elämästä ja kuolemasta LeChuckia vastaan surrealistiseen loppuratkaisuun.

## Eri julkaisut

*Monkey Island 2: LeChuck’s Revenge* julkaistiin joulukuussa 1991 MS-DOS:lle ja Amigalle, 1992 Macintoshille ja 1994 FM Townsille. Peli ohjelmoitiin käyttäen SCUMM:n viidettä versiota. Amigan julkaisu oli 32-värinen, muut 256-värisiä. Julkaisujen välillä on muutamia muitakin pieniä eroja, muun muassa osa grafiikasta oli piirretty uusiksi. PC-versio tuki myös Rolandin midi-syntetisaattori MT-32:ta, minkä äänenlaatua on useasti kehuttu. Peli julkaistiin myös erikseen englanniksi, saksaksi, italiaksi, ranskaksi ja espanjaksi.

*Monkey Island 2: LeChuck’s Revenge* julkaistiin MS-DOS:lle levykkeillä ja CD-ROM:lla. Pelin tekijät olivat skeptisiä CD-ROMin hyödyllisyydestä, ja päättivät karsia kuusi kohtausta, että saivat pelin mahtumaan viidelle levykkeelle.

## Tekijät

* Suunnittelu ja käsikirjoitus Ron Gilbert, Dave Grossman ja Tim Schafer.
* SCUMM-komentosarjakielen kirjoittivat Tami Borowick, Dave Grossman, Bret Barrett, Tim Schafer ja Ron Gilbert.
* Kuvitukset tuottivat Peter Chan, Steve Purcell, Sean Turner ja James Dollar.
* Animaatiot tekivät Sean Turner, Larry Ahern, Mike McLaughin, Steve Purcell, Ken Macklin, Collette Michaud ja Peter Chan. Hahmot oli piirretty *[[Deluxe Paint]]* -ohjelmalla.
* Musiikit sävelsivät Michael Z. Land, Peter McConnell ja Clint Bajakian.

## Vastaanotto
Pelit-lehden Jukka Tapanimäki ja Niko Nirvi arvostelivat pelin MS-DOS-version. Toinen antoi sille 91 pistettä sadasta ja toinen 96.

## Lähteet

## Aiheesta muualla
* 
* 
* SCUMM Bar. ''LeChuck’s Revenge''
* The World of ''Monkey Island''. ''Monkey Island 2''
Kalaöljy

**Kalaöljy** (*Piscis oleum*) on rasvaisten kalojen lihan sisältämää rasvaa. 

Väkevöityä kalaöljyä käytetään ravintolisänä sen sisältämien omega 3 -rasvahappojen vuoksi. Omega 3 -pitoinen kalaöljy kuuluu maailman suosituimpiin ravintolisiin. Lähes joka kolmas yli 40-vuotias britti nautti päivittäin kalaöljykapseleita vuonna 2024. Tutkimuksista saatu kokonaisnäyttö ei ole kuitenkaan tukenut enää pitkiin aikoihin ajatusta kalaöljyn terveellisyydestä.  

## Kalaöljyn ja kalaöljykapseleiden koostumus
Tuore kalan lihaöljy sisältää 10–30&nbsp;% omega 3 -sarjan rasvahappoja, joista tärkeimpinä eikosapentaeenihappo (EPA) ja dokosaheksaeenihappo (DHA), sekä pieniä määriä muita tyydyttyneitä ja tyydyttymättömiä rasvahappoja. Kalaöljy ei sisällä vitamiineja kuten kalanmaksaöljy. 

Kalaöljykapseleita on käytetty EPA:n ja DHA:n lähteenä. Ne sisältävät yleensä väkevöityä kalaöljyä, jonka  omega 3 -rasvahappopitoisuus on 30–70 prosenttia.

## Suositukset
Pohjoismaisissa vuoden 2023 ravitsemussuosituksissa kalaa suositellaan syötävän 300–450 grammaa viikossa (kypsennettynä tai valmiina syötävässä muodossa). Ainakin 200 grammaa viikossa tulisi olla rasvaista kalaa pitkien n-3-rasvahappojen vuoksi. Lisäksi suositus kehottaa välttämään saastuneiden alueiden kalaa tai kalaa, jossa on paljon ympäristömyrkkyjä, erityisesti raskauden ja imetyksen aikana.

## Terveysvaikutukset

### Sydän- ja verisuonisairaudet ja kokonaiskuolleisuus
Eräissä alkuaikojen kalaöljyn käytöstä tehdyissä interventiotutkimuksissa saatiin lupaavia tuloksia kalaöljyn sydän- ja verisuonisairauksilta suojaavasta vaikutuksista. Näitä tuloksia ei kuitenkaan kyetty toistamaan myöhemmissä tutkimuksissa. Vuonna 2018 julkaistussa tieteellisten tutkimusten yhteenvedossa havaittiin, että vain yksi tuhannesta kalaöljyn käyttäjästä sai siitä sydänsairautta ehkäisevää tai lievittävää vaikutusta. Kalaöljyllä ei ollut myöskään kuolleisuutta alentavaa vaikutusta.  

Vuonna 2021 julkaistussa brittitutkimuksessa havaittiin, että kalaöljy nostaa yleensä haitallisen triglyseridin pitoisuutta veressä. Poikkeuksen muodosti kuitenkin se vähemmistö, joka omaa CJB2-geenin harvinaisen AG-muodon. Heillä kalaöljy vähensi veren triglyseridipitoisuutta.

### Skitsofrenia
Vuonna 2010 julkaistussa brittipotilailla tehdyssä tutkimuksessa havaittiin, että neljännes kalaöljyllä lääkityistä äärimmäisen korkean psykoosiriskin potilaista hyötyi kalaöljystä psykoottisten oireiden vähenemisen muodossa. Hyötyjät kuuluivat niihin potilaisiin, joilla oli kaikista suurin riski saada psykoosioireita. Lumelääkettä saaneilla potilailla esiintyi keskimäärin 4,5-kertainen määrä psykoosioireita kalaöljykapseleilla lääkittyjen ryhmään verrattuna. Tutkimukseen osallistui 81 potilasta, jotka olivat 13-25-vuotiaita.

### Dementia
Tutkimuksissa ei ole onnistuttu osoittamaan, että kalaöljyn nauttiminen ehkäisisi dementiaa tai dementiaa aiheuttavia sairauksia. 

## Lähteet